text: Mere politi i Billund Lufthavn
  18 november 2015 kl. 18.48
  Flere toldere og politifolk med hunde vil snart tage imod flygæster i Billund Lufthavn
  Politiforligets aftale om øget grænsekontrol betyder, at rejsende til Billund Lufthavn fremover vil blive mødt af mere politi- og toldkontrol, ligesom der også skal bruges hunde i større omfang end hidtil.
  Politiaftalen på Christiansborg indebærer, at der i 2016 afsættes 46 millioner kroner til grænsekontrollen, og det beløb stiger med 119 millioner om året, i alt ca. 600 millioner kroner, frem til år 2019.
  Den kommende skærpede grænsekontrol er dog langt fra så omfattende som den der ses i Frankrig og Sverige i disse dage, og den indføres indenfor rammerne af det, som Schengen-aftalen rummer.
  -  Og netop derfor er dette også kun første skridt i retning mod yderligere grænsekontrol, hvis det står til os. Det siger Peter Kofod Poulsen fra Dansk Folkeparti til TV SYD.
  